
Kirsten Hansteen hjemme hos seg selv, 1945. Foto: Henriksen og Steen/ Nasjonalbiblioteket.




Paris, 1945:
kvinnekongress for fred

Frankrikes hovedstad er utsultet og nedslitt etter Nazi-Tysklands fire år lange okkupasjon. Kirsten Hansteen står på podiet i en sliten kongressal i Paris og skuer utover et folkehav. 800 kvinner, delegater fra krigsrammede land verden over, ser på henne og lytter til ordene hennes. Norges første kvinnelige statsråd, Vestens eneste kommunistiske sådan, i statsminister Einar Gerhardsens regjering.

Bak henne på podiet henger det et stort verdenskart der de ulike landene er markert med nasjonens farger. De franske arrangørene hadde bare et gammelt atlas å se i, for Norges område er dekket av det svenske flagget. Det ser ikke ut til å plage Kirsten Hansteen nevneverdig, hun er ikke der for å fremheve sitt eget land. Hun er der for å knytte bånd på tvers av alle verdens landegrenser. Det er den franske antifascistiske kvinnekomiteen som har invitert til den store kvinnekongressen. På Europas ruiner skal de bygge en kvinneorganisasjon for fred. Mot fascisme. For kvinners frigjøring. Og for barns rettigheter. Delegater fra 41 ulike land har samlet seg her, i en nødtørftig oppvarmet sal – for å knytte kontakter, men også for å dele sin sorg, lære av hverandre, og ikke minst for å stille krav til sine egne og hverandres land om en ny politisk kurs. Blant kvinnene er det regjeringsmedlemmer, ingeniører, leger, husmødre, bønder, militære. Den siste gruppen utgjør kanskje den største – i vid forstand. De er motstandskjempere fra alle land.

Kirsten Hansteen er leder for den norske delegasjonen, som politisk er blant de mest sammensatte gruppene. Med seg har hun sosialdemokraten Aase Lionæs, den liberale kvinnesakskvinnen Margarete Bonnevie og flere. Det er på vegne av delegasjonen, og alle norske kvinner at hun taler om hvordan krigen har påvirket landet. Talen er bevart for ettertiden i det franskspråklige referatet fra møtet. Kanskje holdt Kirsten Hansteen den også på fransk. Tysk var det sterkeste av hennes fremmedspråk, og var på 1800-tallet arbeiderbevegelsens lingua franca, men i 1945 var det ikke velkomment å ta i sin munn. Hun kan ha snakket engelsk, det mestret hun godt, eller med gode forberedelser kan hun ha holdt talen på russisk, til ære for den store sovjetiske delegasjonen, halvparten av de stolte russerne bar militæruniformer tunge av dekorasjoner. Kirsten Hansteen var blitt begeistret for Russland etter revolusjonen, og tiltrukket av russisk historie og kultur, og studerte gjennom hele sitt liv både språket og landet.

Eller kanskje gjorde hun som mange av de andre delegatene og holdt talen på sitt eget språk:

For å trygge verdensfreden er vi nødt til å bygge opp et økonomisk demokrati, for vi vet at en vei som er brolagt med fattigdom og sosial utrygghet leder rakt mot den politiske galskapen vi kaller fascisme.

Vi vil ha kjempet forgjeves dersom vi ikke klarer å gi arbeid, en sunn bolig og en anstendig levestandard til alle borgere.

[…]

På bakgrunn av de siste fem årenes erfaring har vi, Norges kvinner, lært å sette vår lit til ideenes frie vandring over landegrensene. Dypere enn noen gang forstår vi hvor viktig det er å dyrke et internasjonalt samarbeid som er både kyndig og levende.

Vi vet at freden ikke kan være varig før fascismens utslettelse er fullendt. Det er neppe for mye sagt at verden ikke får sin endelige frelse, at lys, håp og glede ikke lever trygt, før hver mann og hver kvinne former sitt liv i uinnskrenket tro på den enkeltes politiske ansvar og på fellesskapet mellom mennesker, og før barn i alle nasjoner får vokse opp i denne troen.1


Forord

Kirsten Hansteen kjempet alle sine kamper på en gang, fordi hun mente det var den eneste måten de kunne bli vunnet på. Uten arbeiderkamp, ingen kvinnefrigjøring; ingen kvinnefrigjøring og fascismen gror; og under fascismen kan arbeidernes kamp aldri vinnes.

I 1945 var hun motstandskvinne, trebarnsmor, enke og statsråd. Mye av livet sitt hadde hun allerede bak seg. Men det er likevel først nå det begynner. Med seg ut av Tysklands okkupasjon av Norge hadde hun en hel generasjon av kvinner som hadde fått sin politiske oppvåkning, og de var sultne etter å få innflytelse og skape endring. Kirsten Hansteen ble kvinnen som samlet denne energien, og ga kvinnene en retning til å dra i flokk.

Kvinnesaken opptok Kirsten Hansteen fra tidlig av. Hun interesserte seg for sine formødre og lærte av dem. Hun organiserte seg sammen med sine kvinnelige kamerater, blant annet i den revolusjonære studentorganisasjonen Mot Dag, der hun var den første kvinnen i ledelsen. Hun lærte om «de gamle kvinnesakskvinnene», men så sitt eget politiske virke som et brudd med dem som hadde kommet før. Til forskjell fra dem prioriterte hun arbeiderkvinners kamp, og i en alder av 25 år grunnla hun en egen fagforening for kvinnelige fabrikkarbeidere på Freia Chokoladefabrik i Oslo. Under andre verdenskrig ble hun en del av motstandsbevegelsen, også da samarbeidet hun først og fremst med andre kvinner.

Hansteen levde i tiden mellom stemmerettsforkjempere i store hatter og 1970-tallsfeministenes kamp for seksuell frigjøring. Hennes virke i og for kvinnebevegelsen gikk som en bro mellom de to periodene som er kjent for sin feministiske aktivitet. Det største bidraget Kirsten Hansteen ga til norsk kvinnebevegelse, kom etter slutten av andre verdenskrig. Sammen med motstandskvinnen Henriette Bie Lorentzen redigerte hun det feministiske tidsskriftet Kvinnen og tiden i et helt tiår. De to redaktørene samlet ikke bare datidens skribenter, de skapte en hel generasjon av radikale kvinnestemmer.

I bildet som har tegnet seg for meg under arbeidet med denne biografien, er Kirsten Hansteen omgitt av forbilder, medhjelpere, kamerater og allierte. Derfor har jeg også gitt boken tittelen Våkne kvinner. Det er hennes eget begrep, som jeg har tatt fra undertittelen på Kvinnen og tiden. Begrepet stammer fra kvinneapparatet i den kommunistiske motstandsbevegelsen, som forsøkte å vekke kvinner til bevissthet blant annet gjennom å organisere dem i hemmelige studiesirkler. De så på seg selv som våkne, og ønsket å vekke andre, i den forstand at de kunne se sammenhengen mellom ufrihet og vold i den tyske okkupasjonen og undertrykkelse i klassesamfunnet.

Mange forfattere og historikere har nevnt Kirsten Hansteen i forbindelse med hennes drøyt fire måneder som statsråd, men de aller fleste stopper der. Noen av dem som har skrevet om det historiske øyeblikket, har fortalt at «Norges første kvinnelige statsråd, kom inn på kvotering som kvinne, krigsenke og kommunist mer enn i kraft av sin politiske tyngde»,2 og «Den korte tiden [Kirsten Hansteen] fikk som statsråd gikk med til å begynne arbeidet for krigens ofre. […] Hun arbeidet grundig, men ble ingen brennende fakkel for kvinnenes sak».3 Slike sitater har hjemsøkt meg i arbeidet med denne boken, ett av dem kommer jeg også tilbake til i kapittelet som handler om statsrådsinnsettelsen. Den underliggende antakelsen synes å være at siden Kirsten Hansteen ikke er husket, var det heller ingenting å huske henne for. Det fremstår for meg som uforståelig og, om jeg skal være ærlig, et ganske provoserende premiss. Selv går jeg i helt motsatt retning. Norges første kvinnelige statsråd, kommunist, redaktør og internasjonal taler – hva var det med denne kvinnen som gjør at hun er blitt glemt?

Som om hun personifiserte stemningen til de mange hundre kvinnene i Paris, visste hun at det ikke er nok å ville fred, eller å ville kvinners frigjøring, eller bedre oppvekstkår for barn. Ønskene var ikke tre forskjellige, men ett, og for at det skulle gå i oppfyllelse, måtte man kjempe. For selv om freden etter krigen åpnet et vindu og ga et pusterom til en tankefrihet hverken kvinnene eller fredsforkjemperne hadde sett maken til, skulle det ikke vare. Kirsten Hansteens kamp og livsprosjekt ble slukt av en kaldkrigsbølge, og i ettertid ble det vanskelig å skjelne henne og de krusningene på historiens hav som er hennes. Det er på tide å trekke henne opp fra det anonyme dypet.

Takk

Denne boken er født i flere trinn, hvorav det første var en telefonsamtale med Viggo Hansteen. Hans brennende ønske om å formidle morens historie, som han mente hadde kommet helt i skyggen, ga meg idéen. Takk til familien Hansteen for å ha delt sin historie, en særlig takk til Viggo, Tuva og Jørgen. Takk også til Gerda Evangs datter Anne Evang, Heriette Bie Lorentzens datter Kristin Andersen, og svenske venner i Gøteborg og på Fogelstad. Øvrige anerkjennelser ligger i noteapparatet.

Neste trinn er Gro Hagemann, som sa seg villig til å være fagkonsulent før første setning var skrevet. Hun har gitt meg gode råd og oppmuntring, og hanket meg inn når jeg har skjenet ut. Jeg er takknemlig over å ha kunnet lene meg på en virkelig nestor innenfor fagfeltet kvinnehistorie.

Siste trinn var det redaktør Helle Sommerfelt i Dreyer som sto for, da hun leste og likte manuset. Hun kom inn på slutten, men delte min visjon, og har vært stas å jobbe med. Alle gjenstående feil og mangler i manus står for min regning.

Takk til NFFO og Fritt Ord for økonomisk støtte til bokprosjektet. I den forbindelse er det likevel min kone Johanna Myrvang Løvås som skal ha den største takken, uten henne hadde jeg ikke kunnet lagt ned det arbeidet som boken har krevd.


~ 1 ~

Oppvekst og familiebakgrunn

En enke fra nord

Havnen i Kristiania er travel med passasjerer som nettopp har kommet til hovedstaden. Oppe på dekk forsøker Kirsten å få tak i mors hånd mens de venter på å komme ned landgangen, men hun må gi opp i konkurranse mot to av søstrene som også klamrer seg fast til moren. Selv om Kirsten er vant til både sjøen og dampskip, synes hun at havnen her er alt for stor og støyende. De første fem årene av sitt liv har hun levd ved foten av Lyngsalpene i Tromsø amt, der solen står høyt over fjellene på den andre siden av fjorden om sommeren, og nordlyset danser over det snøkledte landskapet om vinteren. Det er de eldste søsknene, Thorvald og Gudrun, som til slutt må hjelpe mor Gerda Sophie Landmark Moe med å leie de tre småsøstrene sine ned fra båten. Vel nede på kaien blir barna tatt imot av en tante og en onkel.

Bakgrunnen for at nordlendingen Gerda Sophie stod på kaien i Kristiania med barna sine denne dagen i 1908, var at hun nylig hadde blitt enke. Ektemannen, doktor Ole Christian Strøm Moe, var omkommet i tjenesten under en flekktyfusepidemi i Kåfjord.4 Gerda Sophie hadde mistet en etter sigende hjertevarm og oppofrende mann,5 men den 35 år gamle kvinnen hadde ikke tid til å sørge. Hun satt igjen alene med fem unger under 13 år, den yngste var bare halvannet, og familien manglet nå både inntekt og hjem. De siste seks årene hadde de bodd i distriktslegeboligen, men den skulle huse den neste distriktslegen, og da var det ikke plass til henne og barna.6 Også faren hennes var død få år tidligere, og nå vendte Kirstens mor seg mot to av søsknene sine, Michael Landmark og Johanna Hansen.7

Gerda Sophie kom fra en embetsfamilie, og var den yngste av i alt åtte barn. Hun ble født 24. november 1871 i Balestrand i Sogn. Moren Sophie Møinichen Kordt fra Bergen døde i barselseng en uke etter fødselen, og Gerda Sophie vokste opp i Bodø og i Hemnes med en stemor. Faren Gerhard Henrik Landmark var av den gamle skolen. Han utdannet seg til jurist i 1850-årene, og fikk stilling i statsforvaltningen til det svensk-norske monarkiet som fogd. Barna hadde en streng oppvekst og mye å leve opp til, noe som ga seg ulike utslag. Den eldste broren, Michael, gikk på offisersskolen etter artium og fulgte en militær løpebane i Kristiania. Tre av de eldre søstrene, deriblant Johanna, giftet seg tidlig i 20-årene etter noen år som guvernante, to av dem med betydelig eldre ektemenn. De to yngste brødrene, som var nesten jevngamle med Gerda Sophie, forlot familien og slo seg ned som bosettere i det koloniserte Sør-Afrika, der de giftet seg med et engelsk søsterpar. Den ene deltok endog i boerkrigen i 1899–1900 på engelsk side. Bare én av søsknene forble ugift, det var den eldste søsteren. Hun endte opp på Rotvold Sindssygeasyl utenfor Trondheim, der hun døde ganske ung.8 Den 36 år gamle Gerda Sophie kunne regne med økonomisk støtte fra sin bror i Kristiania, men den følelsesmessige støtten fra søsteren Johanna var kanskje en like viktig årsak til at hun valgte å flytte sørover da hun ble enke. De to søstrene hadde gjennomgått tunge tider sammen tidligere, det var etter at Gerda Sophie flyttet hjemmefra som 16-åring. Det var i 1888, da hun kom til prestegården i Mo der Johanna allerede hadde bodd og jobbet i et år. Prestefruen var død i barselseng, og Johanna hadde vært guvernante for sogneprestens fem barn. Etter ett år i tjenesten giftet 22 år gamle Johanna seg med den nesten 50 år gamle sognepresten, og lillesøster Gerda Sophie ble tilkalt for å overta stillingen som guvernante for barna i alderen 1 til 12 år. Det var en tøff jobb for en jente som fremdeles var et barn selv. Det ble fire mørke år hos sognepresten og den dypt religiøse søsteren. Johanna ble raskt gravid og fødte i 1889 tvillinger som begge døde året etter, den første om sommeren og den andre om høsten. I 1891 ble Johanna gravid igjen, men før hun fikk barnet, døde sognepresten. Så snart hun hadde født, tok hun med seg alle barna og reiste sørover, det var slik hun endte opp i Kristiania.9 Det hadde vært nok av tragedier i familien Landmark. For Gerda Sophies del hadde ekteskapet med Ole Christian Strøm Moe midlertidig brakt henne bort fra den tunge familiebakgrunnen. Etter årene som guvernante for søsterens stebarn på prestegården, reiste Gerda Sophie igjen nordover og tok ny post hos en lege på Senja. Medisinermiljøet førte med seg en lysere hverdag. Gerda Sophie traff en ung, idealistisk lege fra Trondheim, og de to giftet seg i 1893. Ekteparet bosatte seg i Svolvær, og 21-åringen Gerda Sophie levde nå for første gang uten et patriarkalsk familieoverhode. Et knapt år etter bryllupet fikk paret sin første datter, Gudrun, og i 1895 kom også Thorvald til verden.10 Ole Christian var politisk engasjert i det nye og liberale partiet Venstre. Ekteparet hadde i tillegg et rikt sosialt liv. Da Lofoten fikk sin egen avis i 1896, ble Ole Christian medredaktør. Senere samme år ble han også valgt til varaordfører i Vågan kommune.11 Svolvær var i utvikling, og den fremtidsrettede legen fulgte med. I 1898 gikk han med i den nystiftede Svolvær Arbeiderforening,12 uten at det nødvendigvis innebar at han tilhørte den mest radikale fløyen i partiet Venstre. Arbeiderforeningen bestod av både arbeidere, handelsfolk og embetsmenn, og da Det norske Arbeiderparti senere vokste frem i området, tok det avstand fra foreningen, som ble ansett for å være passiv og upolitisk.13 Mens Kirstens mor forsøkte å etablere seg på nytt i Kristiania, kunne hun lengte tilbake til de lykkelige årene i Lofoten. Gerda Sophie og ektemannen hadde vært populære i Svolvær. Ole Christian hadde vist seg å være en eksepsjonelt dyktig lege, først og fremst på grunn av medmenneskeligheten og vennligheten han viste alle sine pasienter. Han ble kjent for sin personlige oppofrelse, og for at han møtte alle med den samme respekten, uavhengig av deres sosiale stilling. Da Ole Christian ble konstituert som distriktslege for Tromsø amt og familien skulle flytte nordover til Lyngen, arrangerte svolværingene avskjedsfest.

[image: Image]
Tettstedet Lyngseidet, 1900, sett fra Steigen. Det hvite huset i forgrunnen helt til høyre er Steigengården, også kalt Doktorgården, der Kirsten hadde sine første leveår. Foto: Mittet/Nasjonalbiblioteket.



Der ble det holdt taler til den populære legen, og ekteparet fikk et sett sølvgafler i et vakkert etui med inskripsjon til minne om ti fine år i Svolvær. Da dampskipet «Svolvær» seilte nordover en ettermiddag i juli 1901 med ekteparet Moe, syv år gamle Gudrun, seksåringen Thorvald og familiens siste tilskudd, Randi på ett år, spilte hornmusikken for dem fra kaien med lykke til for fremtiden.14

Lykken holdt i noen år. De materielle forholdene var mer varierende i Lyngen enn de hadde vært i Lofoten, og Ole Christians arbeid som distriktslege var tyngre. Til gjengjeld ordnet Gerda Sophie et trygt hjem til dem i den fine lyse gården Steigen ved Lyngseidet, som fungerte som distriktslegebolig.

En kald vinterdag kom hun som skulle bli Norges første kvinnelige statsråd – en kommunist, feminist og fredselsker – til verden på denne gården. Den 5. januar 1903 ble hun født, som sine foreldres fjerde barn. Hun skulle hete Kirsten Moe, men i historien ble hun Kirsten Hansteen etter sin andre ektemann. Hun ble døpt 9. april samme år. På denne dagen 37 år senere ble Norge invadert av Nazi-Tysklands tropper. Det ble en av mange hendelser, med tragiske følger, som skulle forme livet hennes.

To år senere fikk ekteparet enda en datter, døpt Gerda Sophie etter sin mor, men de kalte henne bare Mons. Flere barn ble det ikke. Vinteren 1907 herjet sykdommen flekktyfus blant den samiske og kvenske befolkningen i Kåfjord. Ole Christian reiste rundt og behandlet pasientene, og under et sykebesøk i Birtavarre utpå våren ble han selv smittet. Syk og svak fortsatte han sin legegjerning så lenge han maktet det, men måtte til slutt selv på sykehus. Han kom til Tromsø den 14. mai, og en uke senere var han død.15

Livet starter i Kristiania

Støtten fra vennskapskretsen i Nord-Norge ble med Gerda Sophie sørover til hovedstaden. Ole Christian hadde satt seg i gjeld før han døde, og dermed ble enkepensjonen hennes redusert til 490 kroner i året. I tillegg var hun syk med blodforgiftning, og hadde fått nedsatt førlighet i den ene armen. Men med anbefalingsbrev fra sognepresten, lensmannen, hele formannskapet i Lyngen, amtmannen og medisinaldirektøren som hadde kjent ektemannen hennes, søkte hun om pensjon fra statskassen og fikk den tilkjent av Stortinget. Den lå på 600 kroner, et beløp hun skulle motta frem til det yngste barnet hennes fylte 18 år.16 I tillegg til pensjonen fikk Gerda Sophie en stilling som assistent hos medisinaldirektøren, der hun ble værende hele sitt yrkesliv. Med kontorstillingen trådte Gerda Sophie inn i klassen av ugifte kvinnelige funksjonærer som vokste raskt utover 1900-tallet.17 Slik startet Kirstens liv i hovedstaden, som fireåring uten far, med fire søsken og en mor som arbeidet for å sørge for sine barns fremtid.

På et familieportrett tatt et par år etter at de kom til Kristiania, står en omtrent åtte år gammel Kirsten rett opp og ned ved sin mors venstre side. Hun er kledd i stripete kjole med foldeskjørt, albuekorte ermer og doble rader stoffknapper som står til beltet. Over brystet hennes henger et langt kjede. Kirsten har blikket vendt litt bort fra kamera, med armene hengende ned langs kroppen. Det lange håret gjør at hun ikke umiddelbart er lett å kjenne igjen fra bilder av henne i voksen alder, men hun har det samme dype blikket, i et litt bredt, mildt ansikt.

[image: Image]
Stående: Randi, Gudrun, Torvald og Kirsten. Sittende: Gerda Sophie (datter) og Gerda Sophie (mor). Ca. 1911. Foto: privat eie, Hansteen-familien.



På den andre siden av bildet står Randi i identisk fargeglad kjole, mens lille Gerda sitter lent inntil moren. Alle tre har store sløyfer kunstferdig oppsatt i utslått hår. De to eldste søsknene står oppstilt i bakgrunnen, Gudrun med oppsatt hår, bluse med krage og mørkt, sidt skjørt, Thorvald i dress og sideskill. I midten sitter Gerda Sophie kledd i sort sørgedrakt, med høy krage og et sort perlekjede. Jentenes lyse sommerklær klarer ikke å veie opp den dystre stemningen i bildet. Gerda Sophie ser rett mot kamera med et alvorlig ansiktsuttrykk, og ingen av barna som står rundt henne, smiler. Kirsten og søsterens stripete kjoler ser nesten nysydde ut, mens de slitte skoene hun har på seg over sorte strømper, forteller historien om en familie og en tid da alt måtte brukes forsiktig, repareres, arves og tas vare på.

Familien på seks bosatte seg i en nyoppført leiegård i Jacob Aalls gate 47 på Majorstuen, i en leilighet på tre rom og kjøkken.18 Kristiania var vant til befolkningsvekst, og på tidlig 1900-tall foregikk en stor utbygging for å møte bolignøden. Gården de bodde i var lys og luftig, og med stor bakgård, i motsetning til fortettingen i arbeiderstrøkene øst i byen. Gatene var brede, og med romslige fortau ble innbyggerne spart for å skritte over de sporadiske haugene med hestemøkk. Førstetasjene huset forretninger, mens det var leiligheter oppover i etasjene. Gårdene var vakre, ofte dekorert med spir, karnapper og små smijernsbalkonger. Bygårdene markerte foreløpig yttergrensen for den voksende byen, utenfor dem lå det småhusbebyggelse og dyrket mark. Noen kvartaler unna skranglet trikken forbi i brosteinsbelagte bygater, i den andre retningen kunne man skimte Grefsenåsen. Det var folk fra middelklassen som hadde råd til å bo slik, og selv om budsjettet til Gerda Sophie må ha vært trangt, var både familien og leiligheten Kirsten vokste opp i typisk for det fremvoksende området.19

Bare en spasertur unna Jacob Aalls gate lå Frognerparken. Inntil nylig hadde parken tilhørt en herregård, og den var akkurat blitt kjøpt opp av kommunen og åpnet for allmennheten da familien Landmark Moe kom til byen. Her var den store Jubileumsutstillingen i 1914, en utstilling for å feire 100-årsjubileet for grunnloven. Det ble bygget en gangbro over Frognerdammen og satt opp midlertidige paviljonger, haller og en moderne lysutstilling som var spektakulær i nattemørket. Jubileumsutstillingen skulle vise frem Norges utvikling som nasjon. En av hovedattraksjonene var en kunstig landsby befolket av 80 afrikanere; «Kongolandsbyen» med belgiske flagg skulle vise besøkende den autentiske hverdagen i kolonien, selv om hverken utstillerne eller publikum brydde seg stort om at «kongoleserne» egentlig kom fra Senegal eller at de neppe var i Kristiania av fri vilje. Kirsten var selvsagt på utstillingen sammen med søsknene, samt halvannen million andre besøkende. Hun var blitt 11 år og byjente som hadde gjort hovedstadens gater til sine. Kjolen hennes svingte fra side til side bortover stiene i Frognerparken, da hun kom for nær ilden fra en tent fakkel. Det må ha blitt stor oppstandelse da klærne hennes tok fyr, og hele jenta plutselig stod i lys lue. Noen greide å slukke brannen og ta med en forskrekket Kirsten til lege. Brannskaden var ikke ubetydelig, og hun fikk arr for livet på store deler av overkroppen.20

Kirsten kom seg, og gikk tilsynelatende ikke glipp av hverken skolegang eller fysisk utvikling. Like bra gikk det ikke med en annen jente fra samme by, på samme tidspunkt. Tilfeldigvis ble hun, også 11 år gammel, skadet på akkurat samme vis som Kirsten, da kjolen hennes tok fyr fra et gasskokeapparat. «Hun lever endnu, men hendes tilstand er meget betænkelig» stod det i en notis om hendelsen i Utstillingsavisen, jubileumsutstillingens egen dagsavis. Ragnfrid Gulborg Nilsen døde på sykehuset etter et par dager. Jenta kom fra en liten familie på fire som bodde i en arbeiderbolig på Grünerløkka, med en far som jobbet på tobakksfabrikken.21 Kirsten levde på den andre siden av Akerselva og var skjermet fra arbeiderklassens kår.

Skolegang og ungdomstid

Gerda Sophie oppdro de fem barna etter modell fra sin egen oppvekst. Da eldstedatteren Gudrun hadde tatt artium, i 1911, ble hun sendt ut for å ta seg arbeid som guvernante. Etter et par år tok hun lærerskoleeksamen, og flyttet straks ut av byen, da hun fikk tilbud om jobb ved en skole i Bergen.22 Samtidig ble også Thorvald ferdig på gymnaset. Han hadde et ønske om å studere jus som sin morfar, men det hadde ikke moren råd til. Han fikk isteden følge i sin onkels fotspor og gå på Krigsskolen, der var det lønn å få i studietiden.23

Både onkelen Michael Landmark og tanten Johanna var markante personligheter i Kirstens barndom. Da Gerda Sophie kom til hovedstaden med familien, var Johanna et aktivt medlem i menigheten og arbeidet for avholdssaken. Det hjalp henne nok gjennom livet, hun som hadde mistet tvillingene sine, da også den yngste sønnen døde tidlig, 14 år gammel.24

Mens Johanna fant trøst og støtte i det kristne miljøet i Kristiania, begynte Kirsten å føle seg ille til mote da hun ble gammel nok til å reflektere over prekenen i kirken. «Trøst og hjælp alle Enker og faderløse» leste presten hver søndag fra kirkebønnen, og Kirsten hatet det.25 Den religiøse omtanken var påtrengende, og føltes nedverdigende. Kanskje satt hun på kirkebenken i klær fra «enker og de faderløses forening» som forbarmet seg over familiene i hovedstaden som hadde mistet sin forsørger. Fra den samme ukentlige kirkebønnen ba presten også Vårherre om å oppholde med sin allmektige hånd «al Øvrighed paa Jorden». Videre leste han at «vor President med hans Raad» og «denne Stats Guvernør» hadde myndighet fra Gud.26 Forestillingen om at politisk makt var gudegitt er grunnen til at arbeiderbevegelsen gikk i religionkritisk retning. I Russland skrev Vladimir Lenin artikkelen «Socialismen og religionen», og satte ord på paradokset bak den religiøst betingede velgjørenheten som Kirsten og familien hennes ble utsatt for. Prestene preket om et himmelsk etterskudd på lønn, og holdt opprør mot økonomisk ulikhet nede. Fattige arbeidere ble manet til underkastelse og tålmodighet, mens de som levde på andres arbeid, borgerskapet, rettferdiggjorde utsugertilværelsen ved å drive veldedighet i Guds navn. Lenin kalte det et billig adgangskort til den himmelske saligheten, og det var kanskje akkurat slik «enkene og de faderløse» oppfattet det.27

Torvald, Gudrun, Gerda Sophie (datter), Kirsten, Gerda Sophie (mor) og Randi, ca. 1913. Foto: privat eie, Hansteen-familien.



Hverdagen i Jacob Aalls gate ble enklere etter hvert som de eldste barna ble i stand til å bidra til husholdningen, og de tre yngre søstrene ble ikke nødt til å la økonomien styre da de senere skulle velge levevei. På familieportrett nummer to, tatt noen år etter det første, er alle kledd i sort, men med smil om munnen. Thorvald sitter bakoverlent med armene i kors og har byttet ut den gammeldagse sløyfen med et mer moderne slips. Mor Gerda Sophie har vakkert broderte jakkeslag på kåpen og ser tilfreds ut, og nå er det bare de to yngste søstrene som har de store barnlige sløyfene i håret. Ikke minst ser skotøyet til barna mer solid ut. I et eget portrett av Kirsten fra den samme tiden, ser vi en fornøyd jente som smiler til fotografen med åpen munn og et interessert blikk.

Folketellingen fra 1920 forteller at familien fikk en 28 år gammel hushjelp fra Trondheim inn i leiligheten etter at de to eldste flyttet hjemmefra.28 Selv om levekårene bedret seg for familien Landmark Moe, ga ikke Gerda Sophie slipp på sine tradisjonelle skikker. «Ta et sytøy, Mons» ble nærmest et mantra som hun messet dersom hun syntes den yngste datteren var for uvirksom. Men Mons hatet å sy, hun ville mye heller lese, eller naske kålrot sammen med Kirsten fra jordene på Marienlyst like ved.29 Kirsten fikk tidlig et nært forhold til Mons, eller Gerda som hun egentlig het. Som de to yngste søstrene, og med bare to år mellom seg, ble de nok gjerne overlatt til seg selv. Ettersom de ble eldre, fikk de både felles interesser og engasjement. Begge gikk språklinjen på Katedralskolen, Gerda med fordypning i engelsk og Kirsten i latin.30 I leiligheten på den andre siden av gangen i Jacob Aalls gate bodde en familie som lignet deres. Også der var moren blitt enke, og faren hadde tilhørt embetsklassen. De to barna i familien var jevnaldrende med Kirsten og Gerda, og det ene av dem gikk i parallellklassen til Kirsten. Likevel hadde de nesten ingenting med hverandre å gjøre. Politisk beveget nemlig søstrene Moe seg stadig lenger mot venstre, mens familien i naboleiligheten var trofaste kirkegjengere, og barna der var med i en kristen ungdomsorganisasjon.31 Et radikalt miljø var i ferd med å forme seg rundt Kirsten, og flere av skolekameratene forble venner og politiske kampfeller livet ut. Blant dem kan nevnes Caroline Nicolaysen, senere kjent som psykologipioneren Nic Waal, og hennes søster Marie (Maisen), i tillegg til Gerdas fremtidige ektefelle og innflytelsesrike helsedirektør, Karl Evang.

Skoleveien fra Majorstuen ned til Vår Frelsers Gravlund der Katedralskolens relativt nyoppførte lokale lå, tok omkring en halvtime. Fasaden på bygningen var da som nå i rød teglstein og gul murpuss. Arkitekturen var ment å gi bygningen historiske assosiasjoner, med løkkupler, romerske buer, gotiske trappegavler og elementer i jugendstil, og understreket betydningen av høyere utdanning. Kirsten tok også skolearbeidet på alvor, og fant ut at hun hadde hode for språk. Hun likte norsk og briljerte i tysk, engelsk, fransk og latin, mens matematikken ga henne litt større utfordringer.32 Så ble det også filologi hun skulle studere videre. Hun må ha arbeidet hardt med tyskleksene for å mestre språket så godt som hun gjorde allerede som student. Med språk i bagasjen kunne hun reise ut og forstå verden, og litteraturen inviterte til både glede og ettertanke.

Kirsten Moe, 1918. Foto: privat eie, Hansteen-familien.



På Katedralskolen meldte Kirsten og Gerda seg også inn i det seremonielle gymnasiastsamfunnet.33 Mange gymnas over hele landet hadde egne gymnasiastsamfunn. I de større byene holdt elevene høytidelige møter med taler og foredrag, før kvelden ble avsluttet med dans. Høsten 1918, Kirstens første år som gymnaselev, var også den unge arbeiderdikteren Arne Paasche Aasen blant gymnasiastene. Arne var sønn av arbeiderpartipolitikeren Augusta Aasen, et par år eldre enn sine medelever, og prøvde å utnytte det retoriske overtaket sitt mot de relativt konservative gymnasiastene. På et fellesmøte for hovedstadens gymnasiastforeninger holdt han en flammende appell for bolsjevismen, til buing og pipekonsert fra salen.34 Selv om det fantes ungdommer som Arne, og selv om de kom til orde i gymnasiastenes eget tidsskrift De unges forbund, var ikke dette stedet å dyrke sine radikale holdninger. Det gjaldt ikke minst for Ugle, som gymnasiastsamfunnet på Katedralskolen het. Rett nok var det plass til ungdommer av alle politiske avskygninger i foreningen, også radikale, men kanskje nettopp på grunn av den manglende politiske profilen skydde gymnasiastene diskusjoner om både verdenskrigen og revolusjonen i Russland i 1917.35 På vei hjem fra foredrag og diskusjonsmøter kunne Kirsten og Gerda dele sine tanker med hverandre. Grunnverdiene og argumentene sine hadde de nok annetsteds fra, men søstrene fikk sin første erfaring med organisasjonslivet i gymnasiastsamfunnet.

Embetsklassen

Mens ungdommene på Katedralskolen unngikk å tenke så grundig på den russiske revolusjonen, var venstresiden i Norge ikke opptatt av annet enn de tydelige konfliktlinjene i Europa. Første verdenskrig ble toneangivende og en katalysator for den revolusjonære arbeiderbevegelsen i det 20. århundre. I tiden før krigen brøt ut, hadde det bredt seg en forståelse av at opprustning og væpnet konflikt mellom nasjoner var borgerskapets politikk, som bare ville gå ut over arbeiderklassen i alle land. Likevel ble de fleste arbeiderpartiene feid med i den nasjonalistiske bølgen, og endte med å støtte sitt eget lands krigføring. Resultatet ble oppstander og revolusjonsforsøk i flere europeiske land, som Russland, Tyskland og Østerrike-Ungarn.36 Norge erklærte seg raskt nøytralt, og var ikke direkte involvert i krigen, men gjentatte angrep på den norske handelsflåten førte til at 2000 sjøfolk mistet livet. Indirekte var det derimot flere nordmenn som tjente på krigen, gjennom handel og taktiske investeringer.37 Dermed kunne radikale politiske stemmer knytte den norske nøytraliteten til klassekamp og borgerskapets vold, og også i Norge fødtes det en forventning om at verdensrevolusjonen når som helst kunne komme til landet.38

Dette politiske klimaet var definerende for en hel generasjon, og Kirsten var blant disse unge som fikk øynene opp for håpet om en radikal og annerledes fremtid. De ville få slutt på et system der makt og politisk innflytelse var basert på personlig kapital, og der majoriteten av befolkningen måtte arbeide lange, tunge dager for å holde liv i seg selv og familien, gjerne under kummerlige forhold. De unge leste John Maynard Keynes og Karl Marx, og stilte spørsmål ved parlamentarismens evne til å sikre demokratiet og å skape et rettferdig samfunn.

Historiker Trond Nordby påpeker at én av det tidlige 1900-tallets mer nyanserte klassemotsetninger i Norge var å finne mellom den tidligere styrende embetsstanden og det nyrike borgerskapet. Embetsmennene hadde mistet sin rang i samfunnet som følge av at Norge innførte et parlamentarisk system, mens den andre gruppen seilte frem med ny økonomisk makt basert blant annet på spekulasjonsformuer fra første verdenskrig. Denne situasjonen førte ifølge Nordby til at barna av embetsmennene ble radikalisert, og allierte seg med arbeiderklassen nærmest i forakt for det nye borgerskapet.39

Kirstens familie hadde vært en del av embetsstanden, som administrerte landet frem til rundt århundreskiftet 1800–1900. Morfaren hennes var blant de siste fogdene i Norge, og faren hadde vært kongelig konstituert distriktslege.40 Etter farens død ble familien på sett og vis deklassert. For Kirstens mor sin del skulle også konflikten med det nye borgerskapet komme til direkte uttrykk gjennom leieforholdet i Jacob Aalls gate. Huseieren Rasmus Strømme hadde kjøpt bygården i 1917, og var dermed en av dem som investerte og utvidet formuen sin under verdenskrigen. Strømme oste av selvrettferdighet. Sammen med andre boligspekulanter gikk han inn i Gårdeierforeningen for å kjempe mot statens forsøk på å regulere leiemarkedet. Ikke ville gårdeierne ha priskontroll, og de syntes husleienemnden var «uverdig for et civilisert samfund».41 Selvrettferdigheten tok han ut overfor leieboerne sine. Flere opplevde å måtte punge ut tre hele månedslønner for pålagt oppussing før de engang fikk flytte inn i leilighetene, og leien var dyr. Kanskje var den høye prisen grunnen til at flere av Gerda Sophies naboer i gården hadde både to og tre fremmede boende i losji hjemme hos seg. Rasmus Strømme endte opp i retten, ikke én, men to ganger mens familien Landmark Moe bodde i Jacob Aalls gate 47, og ble dømt for å ha utnyttet beboerne med urimelige leiepriser.42

Hvorvidt slike forhold var viktige for å forme Kirstens politiske syn, er vanskelig å si. Følte hun et fellesskap med arbeiderklassen da huseieren beriket seg på hennes egen families bekostning? Lærte hun om dagliglivets politiske sider og verdien av økonomisk selvstendighet av å se moren egenhendig forsørge seg selv og fem barn? Arvet hun sosialt engasjement og politisk teft fra faren som var venstremann, eller råket hun ut for en overbevisende marxist i gymnasiastsamfunnet på Katedralskolen? Det er lettere å si noe om hva overbevisningene hennes bestod i, enn nøyaktig hvor de kom fra, og som student ble Kirsten del av et radikalt, revolusjonært og ikke minst imponerende virksomt politisk miljø.

Student

I 1919, da Kirsten fremdeles gikk på gymnaset, emigrerte eldstesøsteren Gudrun til USA hvor hun ble bibliotekar.43 Kanskje var det på grunn av Gudrun og Thorvalds personlige oppofrelse som storesøsken at alle de tre småsøstrene fikk høyere utdanning, i en tid da menn utgjorde mer enn 90 % av den totale studentmassen.44 Randi, den eldste av de tre, tok apotekereksamen i 1920 og fikk jobb som provisor på et apotek i hovedstaden.45 Noen år senere ble hun gift, og siden ektemannen var lege måtte hun gå fra stillingen. I lov om «Farmaceuters Uddannelse» fra 1884 var det nemlig nedfelt at dersom en farmasøyt var gift med en lege, kunne bare én av dem utøve sitt yrke.46

Pass for Kirsten Moe fra 1922. Foto: privat eie, Hansteen-familien.



Det ble stadig luftigere i leiligheten i Jacob Aalls gate etter hvert som de eldre søsknene forlot hjemmet. Også Thorvald ble ferdig på Krigsskolen og flyttet hjemmefra da han giftet seg i 1923, med Kirstens skolekamerat Maisen. Da hadde Kirsten kommet godt i gang med studiene ved universitetet i hovedstaden, som den gang het Det Kongelige Frederiks Universitet. Med toppkarakter i tysk fra gymnaset gikk hun rett over til å studere det samme på universitetet. Planen hennes var en cand. philol.-grad med tysk og norsk som et av bifagene.47

Unge Kirsten fikk en pangstart på studiene. Etter å ha avlagt forberedende prøve i filosofi, dro hun på studiereise til Tyskland.48 Hennes første møte med utlandet var togturen gjennom Sverige for å ta fergen fra Trelleborg til Sassnitz, og med seg i vesken hadde hun sitt mest verdifulle dokument: et rødt pass. Passet var bare gyldig i noen måneder, og fortalte at Fräulein Kirsten Moe, av middels høyde og kroppsbygning, med blondt hår og blå øyne, hadde tillatelse til en reise til Tyskland gjennom Sverige eller Danmark og tilbake igjen. På passfotografiet har hun på en formsydd jakke og et slags hvitt bomullssjal med vakkert hullbroderi dandert over nakken og jakkeslaget. Kirsten er bare 19 år gammel, og det voksne antrekket står i motsetning til de barnlige trekkene som fremdeles preger ansiktet hennes. Hun sitter med hodet på skakke i mørk matroshatt med en solid rosett på den oppbrettede bremmen.

Det var et yrende liv, og hestedrosjer og biler suste forbi da Kirsten ankom Stettiner Bahnhof i Berlin. Berlin var en pulserende storby med et innbyggertall som var det dobbelte av hele Norges befolkning, og Kirsten hadde aldri opplevd en slik trengsel. På boliganvisningskontorene fantes lange lister over hybler til leie, men det var mange om beinet og når håpefulle tilflyttere tok kontakt med en husvert fra listen, viste seg nesten bestandig at hybelen allerede var utleid. Heldigvis hadde det norske generalkonsulatet en egen mappe med tilbud om værelser til leie hos enkefruer, generaler, professorer og embetsmenn. Kirsten endte opp litt utenfor byen, i Uhlandstrasse 133, en elegant gate i den fasjonable forstaden Wilmersdorf. Allerede i 1922 var Berlin forsynt med et massivt nettverk med undergrunnsbane, tog, busser og godt over hundre trikkelinjer, så besøkende hadde alle muligheter til å komme seg raskt rundt i metropolen.49 Det var store reklameskilt og gatelys på alle kanter, og om kvelden var gatene befolket av gjenger med hoiende kvinner og menn på vei for å nyte Weimarrepublikkens dekadente natteliv. For mange Berlin-boere var 1920-tallet en tid for økonomisk vekst og personlig utfoldelse, med kabaret-teater, ekspresjonistisk arkitektur, fargerike klær og fri seksualitet. Byen er for ettertiden svøpt i et mytisk rosa lys av homoseksuell frigjøring, med opptil flere tidsskrifter for homofile og lesbiske, nattklubber der menn hadde på seg sminke og kvinner gikk i dress, og ikke minst Magnus Hirschfelds Institut für Sexualwissen schaft. Andre Berlin-boere hadde sunket ned i fattigdom etter krigen, og levde i rennesteinen. Prostitusjonen i byen skjøt i været, det samme gjorde salget av rusmidler som kokain og heroin.50 Versailles-freden hadde pålagt landet store krigsskadeerstatninger som førte til økende inflasjon, og matkøene vokste i takt.

Mon tro om Kirsten utforsket byens lystige sider, med humoristiske forestillinger, sene kvelder, og høy grammofonmusikk, eller om hun holdt seg til litteraturforelesninger og museumsbesøk? Hele oppholdet hennes i Tyskland var på to og en halv måned, lang nok tid til å både øve tyskferdighetene sine og kjenne at hun hadde luft under vingene på sin første reise hjemmefra. Forhåpentligvis tok hun seg i hvert fall en tur til Berlin zoologiske hage noen kvartaler fra værelset sitt, for å se på elefantene.

Tyskland hadde gått ut av første verdenskrig som et splittet land. Fra vinduet i riksdagsbygningen hadde Philipp Scheidemann, en av lederskikkelsene i Det tyske sosialdemokratiske partiet (SPD), erklært Weimarrepublikken høsten 1918 med en spontan tale. «Det gamle og råtne, monarkiet har brutt sammen. Lenge leve det nye! Lenge leve den tyske republikken!» ropte han til folkehavet som hadde samlet seg utenfor.51 Scheidemann handlet raskt for å komme det revolusjonære Spartakusforbundet i forkjøpet. Det bestod av venstrefløyen som hadde brutt ut av SPD på grunn av partiets støtte til krigen, og ønsket seg en sovjetrepublikk.

Alle revolusjonære tendenser ble hardt slått ned av en voksende høyreekstrem bevegelse, blant annet med drapene på Karl Liebknecht og Rosa Luxemburg, Spartakusforbundets hjerte og hjerne, den 15. januar 1919. Et flettverk av paramilitære frikorps stod bak. De ønsket hevn for Versaillestraktaten og gjenopprettelse av monarkiet, og gikk med maskingevær og revolvere etter Tysklands «indre forrædere». Under «den blodige uken» i mars 1919 gikk frikorpsene til angrep med regjeringens stilltiende aksept, og tusen arbeidere i Berlin ble drept i forbindelse med en politisk streik.

Kirsten var 16 år gammel da kommunistene Karl Liebknecht og Rosa Luxemburg ble drept, og 2000 norske arbeidere samlet seg til sørgedemonstrasjon på Tullinløkka. Talerne i Kristiania leste opp en sympatierklæring til Spartakusforbundet, og fordømte Philipp Scheidemann som høyre-sosialist.52 Under Tyskland-oppholdet hennes i 1922 slo volden til igjen. De væpnede nasjonalistene hadde vokst til å bli en uoffisiell del av det tyske forsvaret under navnet Schwarze Reichswehr, og en forløper til den nasjonalsosialistiske bevegelsen. Nå var det sosialdemokratene som stod for tur. Scheidemann var den største syndebukken for Weimarrepublikkens problemer, og på en spasertur med datteren sin ble han angrepet og forsøkt drept med blåsyre mot ansiktet. Antagelig var det den sterke vinden denne dagen som blåste vekk stoffet og reddet livet hans. Den ene av de to attentatmennene var bare tre år eldre enn Kirsten, og skulle senere ende opp som Heinrich Himmlers militære rådgiver.

Tyske aviser var fulle av spekulasjoner og anklager om attentatforsøket. Den uortodokse metoden, og vinden som blåste vekk giften, ga episoden et besynderlig, nesten komisk preg.

Neste offer for Schwarze Reichswehr var utenriksminister Walther Rathenau. Her gikk gruppen mer resolutt til verks. Hver morgen kjørte Rathenau i åpen bil fra sitt hjem og til regjeringskvartalet. En morgen ble bilen hans forfulgt av en grå Mercedes med tre menn i 20-årene. En av mennene skjøt Rathenau med maskinpistol før en annen kastet en håndgranat inn i bilen hans, og kjørte så raskt fra stedet.53 Målet med attentatene var å provosere frem en borgerkrig og gjenopprette det tyske monarkiet. I hovedstaden tok over en million mennesker til gatene i sorgtung protest mot drapet, og midt blant dem var den norske studenten. Bare tolv dager før attentatet hadde Kirsten vært på politikontoret i Wilmersdorf for å få stempel i passet sitt, knappe tre kilometer fra stedet der Rathenau ble skutt i utkanten av Berlin. Rathenau var ikke kommunist, ikke engang sosialdemokrat, men som martyr ble han en representant for demokratiet, og i dagene etter drapet hersket det revolusjonsstemning. Et par hundre tusen deltok i begravelsen hans, og etterpå så Kirsten dem drive gjennom gatene i timesvis for å vise sin avsky mot voldsspiralen som tilsynelatende ikke var til å stoppe.54

En vitebegjærlig Kirsten vek ikke unna urolighetene, men reiste rett fra Berlin til München i sør, der frikorpsenes ledere søkte tilflukt sammen med andre politiske motstandere av Weimarrepublikken.55 Halvparten av disse ville gjenerobre Tyskland for monarkiet, og halvparten ville løsrive Bayern helt fra republikken. De hadde det til felles at de ikke anerkjente den tyske regjeringen, og opprettholdt streng grensekontroll. Mot betaling på 300 mark fikk Kirsten oppholdstillatelse for en uke.

Det er fristende å koble besøket hennes til nazismens fremmarsj, og si at hun fikk se den med sine egne øyne. Det hun opplevde var i så fall kontrastene i en brytningstid for Tyskland. Trolig la hun merke til de gode sidene av tysk kultur, politikk og samfunnsliv, og gjorde dem litt til sine egne. I de neste tre semestrene leste hun Goethes Faust, og andre forfattere som Friedrich Schiller og Gustav Freytag. Så satte hun seg ned med fyllepennen, blant nervøse medstudenter, og leverte en plettfri eksamensbesvarelse om «Schiller als Künstler und Philosoph» («Schiller som kunstner og filosof»), til kullets beste karakter.56

Lillesøster Gerda fortsatte også i språkretningen hun hadde valgt på Katedralskolen, og i 1924 reiste hun etter storesøsteren Gudrun til New York for å studere engelsk og journalistikk ved Columbia University. De to årene i USA ble en frigjøringsperiode for den unge Gerda. Hun fant seg vel til rette blant flapperne, som danset vilt på jazzklubber, og hun tok til seg to av de viktigste kjennetegnene på 1920-tallets moderne kvinne: Hun begynte å røyke, og hun klippet det lange bølgete håret sitt i en kort og hendig sveis, to trekk som Kirsten etter hvert tok til seg.57

Kanskje hadde Gerda fått inspirasjon fra sin far da hun bestemte seg for å studere journalistikk, han som hadde vært redaktør for Lofotposten. Selv om hun aldri hadde kjent ham, så hun opp til ham som en rettferdig og progressiv mann. «Menn gråter også, og det er helt greit» hadde Ole Christian Moe pleid å si, og var motstander av sin tids strenge kjønnsroller. Det var i hvert fall en historie Gerda likte å fortelle om faren. Kanskje spilte det varme bildet av ham en rolle da hun kom tilbake til Norge etter oppholdet i New York og begynte å studere medisin. Samtidig som Gerda omga seg med frigjorte kvinner i USA og bestemte seg for å bli lege, fant Kirsten feministiske forbilder i litteraturen. Hun leste Henrik Ibsens Et dukkehjem og Camilla Colletts Amtmannens døtre, og ble grepet av de kvinnelige karakterenes mot i et begrenset mulighetsrom.58 I litteraturen så Kirsten hvordan samfunnets ideer var i endring, kanskje var det slik interessen for historie ble vekket i henne. Etter bifagseksamen tok hun i alle fall fatt på hovedfag i historie. På denne tiden var instituttet preget av marxist og professor Edvard Bull d. e., og Kirsten Moe fikk studere arbeiderhistorie. Hun fattet særlig interesse for Norges første fagforening for kvinner, Kvindelige Fyrstikarbeiderskers Forening, som ble stiftet etter at de 455 arbeiderskene ved Bryn og Grønvold fyrstikkfabrikker gikk til streik i 1889 i protest mot helseskadelige arbeidsforhold.59 Disse tidlige sporene fra begynnelsen av Kirstens voksne liv tyder på at hun engasjerte seg for arbeiderkamp så vel som kvinne kamp. Sporene tyder også på at hun ikke satte gruppene ’kvinner’ og ’arbeidere’ opp mot hverandre, men heller behandlet de to gruppenes sak i sømløs forening. På denne måten kom hun til å fortsette, og Kirsten Moe ble én av kvinnene som satte kvinnefrigjøring på agendaen i den sentrale revolusjonære organisasjonen Mot Dag.

